د اوبو او هوا د ککړوالى پلوېان په استرالېا کې مظاهرې وکړې
په استرالیا کې د اپېک سازمان د  غونډې  مسوده وایي د نوموړي سازمان د غړو هېوادونو مشران به هڅه وکړي چې د نړېوالې سوداگرۍ په هکله ددوی خب
د استرالیا پولیسو نن د دوشنبې په ورځ څلور تنه چې د اوبو اوهوا د ککړېدو پر ضد د انرژۍ د تولید یوې بټۍ ته ننوتلي او مظاهره یې کړې وه، نیولي دي. په دغو څلورو تنو کې یوه میرمن او درې نارینه شامل وو. هغو ې ځانونه د بټۍ په مهمو برخو پورې په ځنځېرونو باندې تړلي وو او د انرژۍ د تولېد مخه ېې نېوله . دغه څلور تنه سهار وختي د ویکتوریا ولایت تارالگون ښار ته څېرمه د گېپسلند لوی یانگ سټېشن ته ننوتل او د پنځو ساعتونو لپاره یې په سړه باراني هوا کې د انرژۍ تولید په ټپه ودراوه. دچاپېریال د ککړوالي پرضد د استرالیا د فعالینو ویانده، میشلي سټبز وایي چې ددې کار موخه د اپېک یا د آسیا پاسیفیک اقتصادي همکاریو د سازمان د مشرانو پام رااړول دي. ټاکل شوېده چې د دوشنبې په ورځ د استرالیا په سیډني په ښار کې سره راغونډ شي. مېشلي سټبز وايي : « موږ د اوبو او د ککړوالي پر ضد ریښتوني گامونه اوچتوو. نن مو یو ډېر کامیاب کار وکړ. موږ په دې بریالي شولو چې د لوی یانگ د سکرو د انرژۍ د بټۍ تولید نیمایي ته راټیټ کړو. دا یو ډول گټور کار دی چې د اپېک په شان یو ستر اقتصادي سازمان یې له کولو څخه عاجزه ښکاري. » د استرالیا سیډني ښار به په دې اوونۍ کې د اپېک سازمان د یوویشتو غړو هېوادونو د مشرانو کوربه وي. ددغې غونډې د جوړېدو لپاره په نوموړي ښار کې سخت امنیتي تدابیرنېول شوي دي. د غونډې د سیمې پر شاوخوا د پنځو مترو په لوړوالي یوه اوسپنیزه کټاره راچاپېره شویده چې د سوداگرۍ د مرکزي ساحې ډېره برخه یې هم په ځان کې را نغاړلې ده. د خلکو د تگ راتگ لپاره وړې لارې پرېښودل شوي خو د غونډې د برخه والو په رارسېدو سره به، دغه لارې هم د خلکو پر مخ وتړل شي. د ښار ډیری اوسېدونکي ددغو خنډونو پر وړاندې منفي غبرگون څرگندوى. یو تن ښاري روجر بېل وایي: « دغه ښکاره امنیتي تدابیر او د ښار د بڼې بدلول، په تېره بیا دا پنځه کیلومتره دېوال چې دوی د اپېک د برخه والو د ساتنې لپاره جوړ کړی دی، ټول یې د سیډ ني ښکلا ته زیان رسوي. » خو یوه بله ښاري ښځه بیا وایي چې دا خنډونه کومه اغېزه نه لري: « زه نه پوهېږم چې د اپېک په اړه څه غټه مسئله ده؟ دا چې خلک مظاهرې او داسې نور کارونه کوي؟ ما ته څه توپېر نلرى، ځکه پر ما کوم اغېزه نه کوي. » خو له دغو ټولو خنډونو او تدابیرو سره سره، بیا هم تمه کیږي چې د چهارشنبې او شنبې په ورځو به په استرالېا کې د اپېک د غونډې پر مهال، پراخې مظاهرې وشي. د څارونکو په وینا، ددغو زرهاوو مظاهره چیانو ستر هدف به، د استرالیا د لومړي وزېر ، جان هاورد او د امریکا د ولسمشر، جورج بوش ترمنځ د همکاریو پر تړون نیوکې وي.